CELEX: C2004/300/68
Language: el
Date: 2004-12-04 00:00:00
Title: Υπόθεση C-436/04: Αίτηση για την έκδοση προδικαστικής αποφάσεως που υπέβαλε το Hof van Cassatie van België με απόφαση της 5ης Οκτωβρίου 2004 στην υπόθεση Léopold Henri Van Esbroeck κατά Openbaar Ministerie

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/35
            
         Αίτηση για την έκδοση προδικαστικής αποφάσεως που υπέβαλε το Hof van Cassatie van België με απόφαση της 5ης Οκτωβρίου 2004 στην υπόθεση Léopold Henri Van Esbroeck κατά Openbaar Ministerie
   (Υπόθεση C-436/04)
   (2004/C 300/68)
   Με απόφαση της 5ης Οκτωβρίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 13 Οκτωβρίου 2004, το Hof van Cassatie van België, στο πλαίσιο της διαφοράς μεταξύ Léopold Henri Van Esbroeck και Openbaar Ministerie, η οποία εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1)
            
            
               Πρέπει το άρθρο 54 της συναφθείσας στις 19 Ιουνίου 1999 Συμβάσεως εφαρμογής της Συμφωνίας του Σένγκεν να ερμηνευθεί υπό την έννοια ότι ένα βελγικό δικαστήριο δύναται να εφαρμόσει το άρθρο αυτό έναντι ενός προσώπου το οποίο στο Βέλγιο μετά τις 25 Μαρτίου 2001 διώχθηκε ποινικώς για τις ίδιες πράξεις με εκείνες για τις οποίες δικάστηκε και καταδικάστηκε στις 2 Οκτωβρίου 2000 από νορβηγικό ποινικό δικαστήριο και σχετικά με τις οποίες εξέτισε την επιβληθείσα ποινή, αλλά όπου, κατά το άρθρο 2, παράγραφος 1, της Συμφωνίας που συνήφθη στις 18 Μαΐου 1999 μεταξύ του Συμβουλίου της Ευρωπαϊκής Ενώσεως, της Δημοκρατίας της Ισλανδίας και της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν, η διάταξη του άρθρου 54 της Συμβάσεως εφαρμογής της Συμφωνίας του Σένγκεν, όπως και άλλες διατάξεις, τέθηκε σε εφαρμογή από τη Νορβηγία μόλις στις 25 Μαρτίου 2001;
               Στην περίπτωση που η απάντηση στο πρώτο ερώτημα είναι καταφατική:
            
         
               2)
            
            
               Πρέπει το άρθρο 54 της συναφθείσας στις 19 Ιουνίου 1999 Συμβάσεως εφαρμογής της Συμφωνίας του Σένγκεν, σε συνδυασμό με το άρθρο 71 της Συμβάσεως αυτής, να ερμηνευθεί υπό την έννοια ότι θεωρούνται «ίδια πραγματικά περιστατικά» κατά το προαναφερθέν άρθρο 54 οι αξιόποινες πράξεις της κατοχής, για εξαγωγή και εισαγωγή, οι οποίες αφορούν τα ίδια ναρκωτικά και της ίδιας φύσεως ψυχοτρόπες ουσίες, περιλαμβανομένης της ινδικής κάνναβης, και για τις οποίες έχει ασκηθεί, αντιστοίχως για εξαγωγή και εισαγωγή, ποινική δίωξη σε διάφορες χώρες που έχουν υπογράψει τη Σύμβαση εφαρμογής της Συμφωνίας του Σένγκεν ή που έχουν εισαγάγει και εφαρμόζουν το κεκτημένο του Σένγκεν;